Ba i murinen be Iesu e hula lana iahana a provins i Galili.
Nonei ema ngilin lauai tara provins i Judia,
taraha a pal kapan turu Jiu i Judia i sake lan ta maroro tegi mar atung hamate sila menaien.
A pöata tara Kannouna tara Taluhu e sukusuku hamanasa.
Ba u toulana e Iesu e poeier i tanen,
“La ban a han teka balö te lauam i Judia ba u katunun tsitsilo i tamölö te tatei tara haseier a man mirakol te katoe mölö,
taraha,
a katuun te ngilena u katuun hoboto egi atei sileien ema tatei kui momous nei.
Te antunan kato hamana namia lö a man mirakol,
ba lö te katoe men i matar u katuun hoboto!”
U toulana e Iesu i mar ranga uu teka,
taraha nori ima hamaneien.
Be Iesu e poeiena i taren,
“A pöata i tar ema butu noa nei,
kaba a mamana pöata a man pöata i tamilimiou.
U katuun i puta ema antunan omi rari limiou,
kaba nori e omie riou lia,
taraha alia e hatei ragien te omi uana a markato i taren.
La mula tara kannou.
Alia ema antunan la noagi tara kannou,
taraha a pöata i tar ema butu hakapa noa nei.”
Nonei e ranga hakapa uu teka ba nonei e gamon kana i Galili.
E Iesu e la uu tara kannouna tara man taluhu
Ba i murina ti la hakapaia u toulanen tara kannou,
be Iesu e la hasina.
Kaba nonei ema la silaia ti kaia u katuun.
E möa.
Nonei e tataala hamous koru.
U Jiu i sake la naien tara kannou me poeier,
“Ime te ka nen,
alimiou e tara hase mula e Iesu?”
Iahana u gonogono u katuun i hahasi sil hoboti e Iesu.
A palai i taren i pei,
“Nonei a katuun a niga,”
ba palai te poeier,
“E möa.
Nonei e gamo rena u katuun.”
U katuun ima ranga halakasa nai a solona e Iesu turu katuun hoboto taraha,
nori i matoutir a pal kapan turu Jiu.
A kannou e solon la hagusgusuna noa be Iesu e la uana tara Luman Lotu Pan ba nonei ena tanian hatuts rena u katuun.
A pal kapan turu Jiu i asingoto koruni a man ranga i tanen me poeier,
“Nonei e mar atei sil menanei a manka teka ime?
Nonei ima mala hatutse ii.”
Be Iesu e poeiena i taren,
“U hihatuts teka ema ka uanei i tar.
U hihatuts teka e la nama tere Sunahan,
nonei te hala na moulia.
A katuun te ngilin kukuteiena u raranga tere Sunahan e atei sil peise nou u hihatuts teka e la nama tere Sunahan tsi e la peisa nama i tar.
A katuun te ranga peisa mena u ngil i tanen e ngilin hapan nena a peisanen.
Kaba a katuun te ngilin hapan nena a katuun te haleie men,
e ranga hamanana,
nonei ema gamo nei.
E Mosis e hala rai limiou a man Lo tere Sunahan.
Kaba e möa ta töa i tamilimiou tega kukutie a man Lo teka.
Aha te sake silemi limiou ta maroro tego mar atung hamate memi limiou alia?”
Ba u katuun e ranga palise ren me poeier,
“Alö e momolö korum!
E möa ta katuun tega ngilin atung hamate naiou lö!”
Be Iesu e ranga palis ranen me poeiena,
“Alia u katoe u töa u mirakol ba limiou ema hanigami,
taraha alia u katoeien turu Lan u Göagono.
E Mosis e hala rai limiou a markato na te hapö uar na limiou e katoemen turu lan u Göagono,
taraha a Lo tere Mosis e ranga nena a katuun ega katoe a ka teka,
noahasina te butunen turu Lan u Göagono.
(A markato teka e taniama turu tubumilimiou i mam tara pöata tere Mosis.)
Te butuna a pöatan hipö teka turu Lan u Göagono,
alimiou e kato noahase men,
taraha alimiou ema ngilin peko nami a man Lo tere Mosis.
Ge hana balimiou te raharahe moulia te kato haniga pouts menagi lia a tuenreina a katuun turu Lan u Göagono?
Alimiou goma onemi temar tara uana a katuun.
E möa.
Alimiou go oneiam a ka tara maroro a matskö.”